2022/0427 (NLE)

Návrh

VYKONÁVACIE ROZHODNUTIE RADY,

ktorým sa mení vykonávacie rozhodnutie Rady (EÚ) (ST 10155/21; ST 10155/21 ADD 1) o schválení posúdenia plánu obnovy a odolnosti Luxemburska

RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 18 ods. 2,

so zreteľom na návrh Európskej komisie,

keďže:

(1)Po tom, ako Luxembursko 30. apríla 2021 predložilo národný plán obnovy a odolnosti, Komisia navrhla Rade jeho kladné posúdenie. Rada kladné posúdenie schválila vykonávacím rozhodnutím Rady z 13. júla 2021.

(2)Podľa článku 11 ods. 2 nariadenia (EÚ) 2021/241 by sa do 30. júna 2022 mal aktualizovať maximálny finančný príspevok na nenávratnú finančnú podporu pre každý členský štát v súlade s metodikou uvedenou v danom článku. Komisia 30. júna 2022 predložila Európskemu parlamentu a Rade výsledky uvedenej aktualizácie.

(3)Luxembursko predložilo Komisii 11. novembra 2022 svoj aktualizovaný plán obnovy a odolnosti v súlade s článkom 18 ods. 2 nariadenia (EÚ) 2021/241, v ktorom zohľadnilo aktualizovaný maximálny finančný príspevok. V zmysle článku 19 nariadenia (EÚ) 2021/241 Komisia posúdila relevantnosť, efektívnosť, účinnosť a koherentnosť aktualizovaného plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu.

(4)Aktualizácia, ktorú predložilo Luxembursko, sa týka investície Digitálne zručnosti v rámci komponentu 1A a míľnikov a cieľov s poradovými číslami 1A-6 až 1A-8 („Zručnosti, zvyšovanie úrovne zručností a rekvalifikácia“).

(5)Z aktualizovaného plánu obnovy a odolnosti Luxemburska sa vypúšťa investícia Digitálne zručnosti, ktorá sa týka súboru kurzov elektronického vzdelávania na tému digitálnych zručností zameraného na zamestnancov, ktorí boli v období od januára do marca 2021 zaradení do režimov skráteného pracovného času. Opis investície Digitálne zručnosti, cieľ 1A-6 a míľniky 1A-7 a 1A-8 by sa mali vypustiť z vykonávacieho rozhodnutia Rady z 13. júla 2021.

(6)Táto veľmi obmedzená úprava, ktorú predložilo Luxembursko, nemá vplyv na pozitívne posúdenie plánu obnovy a odolnosti, pokiaľ ide o jeho relevantnosť, efektívnosť, účinnosť a koherentnosť.

(7)Konkrétne pokiaľ ide o kritérium posudzovania uvedené v článku 19 ods. 3 písm. b), možno konštatovať, že aktualizovaný plán obnovy a odolnosti aj napriek vypusteniu investície Digitálne zručnosti naďalej rieši všetky výzvy alebo významnú podskupinu výziev identifikovaných v odporúčaniach pre danú krajinu, ktoré Rada adresovala Luxembursku v rokoch 2019 a 2020, a to aj v súvislosti s politikami trhu práce a digitálnou transformáciou. Aktualizovaný plán obnovy a odolnosti stále obsahuje digitálne opatrenia vrátane opatrení na zvyšovanie úrovne zručností a rekvalifikáciu. Mäkké, digitálne a manažérske zručnosti pre uchádzačov o zamestnanie s osobitným zameraním na uchádzačov o zamestnanie starších ako 45 rokov zabezpečuje najmä program FutureSkills. Cieľom reformy „Skillsdësch“ je navrhnúť programy odborného vzdelávania („Skillsbridges“), ktoré pomôžu pracovníkom a uchádzačom o zamestnanie zvýšiť ich zamestnateľnosť počas zelenej a digitálnej transformácie. V aktualizovanom pláne obnovy a odolnosti sa okrem toho zachováva aj viacero investícií do digitalizácie a inovácií, ktoré prispievajú k digitálnej transformácii v oblasti zdravotnej starostlivosti a verejných služieb, ako aj prostredníctvom rozvoja ultrabezpečnej komunikačnej infraštruktúry.

(8)Pokiaľ ide o kritérium posudzovania uvedené v článku 19 ods. 3 písm. e), po zohľadnení zníženého maximálneho finančného príspevku a aktualizovaného plánu obnovy a odolnosti predstavujú opatrenia, ktoré účinne prispievajú k zelenej transformácii, 68,8 % celkových prostriedkov pridelených na aktualizovaný plán obnovy a odolnosti v porovnaní so 60,9 % v pôvodnom pláne obnovy a odolnosti. Tieto údaje boli vypočítané v súlade s metodikou stanovenou v prílohe VI k nariadeniu (EÚ) 2021/241.